钦定古今图书集成/理学汇编/学行典/第106卷 > 易经 > 《蒙卦》
## 钦定古今图书集成/理学汇编/学行典/第106卷 > 易经 > 《蒙卦》

《蒙》：亨。匪我求童蒙，童蒙求我。初筮告，再三渎，渎则不
告。利贞。

〈本义〉蒙，昧也。物生之初，蒙昧未明也。其卦以坎遇艮，山下有险，蒙之地也。内险外止，蒙之意也，故其名为《蒙》。《亨》以下占辞也。九二内卦之主，以刚居中，能发人之蒙者，而与六五阴阳相应，故遇此卦者有亨道也。我，二也。“童蒙”，幼稚而蒙昧，谓五也。《筮》者明，则人当求我，而其亨在人。《筮》者暗，则我当求人，而亨在我。人求我者，当视其可否而应之；我求人者，当致其精一而叩之。而明者之“养蒙”，与“蒙”者之自养，又皆利于以正也。

《彖》曰：“蒙”，山下有险，险而止，蒙。蒙，亨，以亨行，时中也。“匪
我求童蒙”，“童蒙求我”，志应也。初“筮告”，以刚中也。再三
渎，渎则不告，渎蒙也。蒙以养正，圣功也。

〈本义〉九二，以可亨之道发人之蒙，而又得其时之中，谓如下文所指之事，皆以亨行而当其可也。“志应”者，二刚明，五柔暗，故二不求五而五求二，其志自相应也。“以刚中”者，以刚而中，故能告而有节也。“渎筮”者，二三，则问者固渎，而告者亦渎矣。蒙以养正，乃作圣之功，所以释“利贞”之义也。〈大全〉南轩张氏曰：“《孟子》曰：‘大人者，不失其赤子之心者也’。”盖童穉之时，纯一不杂，人欲未起，天理实存，谓之大人者，守此而已，谓之小人者，失此而已。人于是时保护养育，则虚静纯白，浑然天成，施为动作，酬酢进退，皆天理也，非作圣之功起于此乎？